Ordo (religius)

jmpl|375px|Gambara me itema zokho Yesu Santo Fransiskus moroi ba Assisi me 14 September 1224. Moroi khönia tefasindro ndra Ordo Kapusin (OFMCap), Ordo Fransiskan (OFM) ba Ordo Konventual (OFMConv), si so göi ba Indonesia
Ordo (li Indonesia tarekat religius) no töi wa'awösa fa'alowalangi si so bakha ba agama Niha Keriso. Tradisi wa'awösa simane andre tebörögö ba ngaotu ndröfia si-3 me "laröi" gulidanö samösa ma mato ha'uga niha, lasaŵa nahia si lö niha-niha (ba mböröta möi ira ba danö-simate), ba latörö wa'auri fa'alowalangi.

Furi hö lö sa'ae awu'a ira ba danö-simate, lafazökhi khöra sambua gödo nifotöi biara ba zahatö ba mbanua. Andrö göi wa lafotöi ira biarawan ba li Indonesia. Ba li Inggris gödo heza toröi ira andrö lafotöi "monastery" ba lafotöi niha si toröi bakha khönia "monk".

So tradisi simane andre tenga ha bakha ba agama ndra Niha Keriso, bahiza so göi ba agama bö'ö simane Hindu, Buddha ba Islam

Bakha ba Gereja Katolik awena tola lafotöi sambua wa'awösa "ordo" na no ibe'e wanehegö Paus.

Kongregasi 

Ba mböröta fa'awösa fa'alowalangi simane andre lafotöi ia ordo, ba lahalö wanehegö ha moroi khö Paus.

Furi hö so göi wa'awösa fa'alowalangi simane ordo, bahiza ha moguna wanehegö moroi khö uskup ba keuskupan heza toröi wa'awösa andrö. Fa'awösa simane lafotöi ia kongregasi.

Ma'ökhö no oi fagölö ira ordo ba kongregasi molo'ö mbosi Paus, bahiza fefu wa'awösa sibohou lafotöi sa'ae kongregasi ba tenga ordo.

Na so wa'awösa si ha tetehegö bakha ba zi sambua keuskupan lafotöi ia ba li Indonesia tarekat diosesan ma institut sekular.

Hölu si lö mamalö 

So tölu hölu si lö mamalö (li Indonesia "kaul kekal") nifalua samösa niha ena'ö tetema'ö ia bakha ba wa'awösa nifotöi ordo andrö, ya'ia da'ö hölu fa'alumana (li Indonesia "kemiskinan"), hölu falö-mangowalu (li Indonesia "kemurnian") ba hölu falöfaröi (li Indonesia "ketaatan").

Faoma hölu fa'alumana la'oroma'ö wa lö okhötara zamösana ira. Fefu nisöndrara ba wangalui tetou'ö khö Kongregasi ma Ordo si tefaböbö ira. Lahalö khöra ha nitehegö khöra bakha ba wa'awösa andrö. Lalau da'a si tobali tandra wolohira duma-duma ndra niha Keriso si föföna nitutunö bakha ba Halöŵö Zinenge 2:45.

Faoma hölu falö-mangowalu la'oroma'ö wa sindruhu ha sambua dödöra ba wolo'ö Keriso ba börö da'ö laröi wa'auri fongambatösa.

Faoma hölu falöfaröi la'oroma'ö wa ya'ira sindruhu labali'ö ira nifahaö solo'ö gofu hadia nifatörö Lowalangi khöra ba wa'aurira, nifa'ema khö ndra sondrönia'ö Kongregasi ma Ordo andrö. Duma-duma khöra Keriso sangositengagö fa'aurinia ena'ö tola ifalua zomasi Nama.

Ordo ba kongregasi ba Danö Niha 

 Ordo Kapusin (OFMCap): so ira ba Gunungsitoli, Lahewa, Idanögawo, Telukdalam, Amandraya ba ba Tögizita. Asese latötöi khöra Bruder Kapusin, Pater Kapusin ma zui Pastor Kapusin.
 Ordo Salib Suci (OSC): so ira ba Mandrehe. To'ölö latötöi ira Pastor OSC.
 Ordo Santa Klara Kapusines (OSCCap): so ira ba Gunung Suci (ba hili-hili furi SMP Bunga Mawar) ba Gunungsitoli. To'ölö lakaoni khöra Suster Klaris.
 Suster SCMM (SCMM): so ira ba Gunungsitoli, Telukdalam, Amandraya, Tuhemberua, Lahewa. To'ölö latötöi ira Suster SCMM.
 Suster KSFL (KSFL): so ira ba Fodo, Gunungsitoli. To'ölö latötöi ira Suster KSFL.
 Frater CMM (CMM): so ira ba Jln. Karet, Gunungsitoli. To'ölö lakaoni ira Frater CMM.
 Suster CB (CB): so ira ba Mandrehe.
 Pastor SVD (SVD): so ira ba Tuhemberua. To'ölö lakaoni ira Pastor SVD.

Ordo ba kongregasi ba Indonesia

Faigi göi 

 Suster
 Frater
 Bruder
 Kongregasi

Umbu 

Kategori:Agama
Kategori:Gereja Katolik
Kategori:Niha Keriso